Publication: Magyar Közlöny
Issue: MK-2000-121 (Year: 2000, Number: 121)
Era: 1990-2004
Section: 4. A Kormány a Magyar Köztársaság 2000. évi költségvetéséről szóló 1999. évi CXXV. törvény 42. §-ának
Paragraph Index: 1387

c) A kormányzati válaszok ismeretében a munkavállalói oldal — bérpolitikai alapelvének megfelelően — támogatta a 40 000 Ft-os minimálbér január 1-jétől történő egységes bevezetését. A minimálbér bevezetésének várható hatásaira figyelemmel az alábbi javaslatokat tette: — Az október 11-i ülésen ismertetett országos bértarifarendszer bevezetéséről kezdődjenek háromoldalú tárgyalások. Az előkészítő tárgyalások megkezdésétől a munkaadói és a kormányzati oldal elvileg nem zárkózott el, de ennek időszerűségét vitatta. — Az OMT fogadjon el ajánlást a 2000. évi keresetnövekedés 11,5—12 százalékos mértékének a kiterjesztéséről a versenyszféra egészére, illetve a közszférára vonatkozóan. A javaslatot a munkaadói és a kormányzati oldal nem támogatta. — A munkavállalói oldal szorgalmazta közös monitoring rendszer felállítását, figyelemmel kísérendő a minimálbér foglalkoztatási hatásait. A kormányzati oldal a külön monitoring rendszer felállítását nem tartotta szükségesnek. Nem zárkózott el attól, hogy a továbbiakban a munkaügyi kapcsolatokra gyakorolt hatásokat közösen elemezzék.

Source: https://magyarkozlony.hu/hivatalos-lapok/0dcb2e2dc7bf928953b672e42ed9b09da69819e5/dokumentumok/69f533712ba754c47be81fed5c69b2be988d3fc6/letoltes